Janusz Walus bly in SAJanusz Walus (Foto: WALTER DHLADHLA / AFP) Janusz Walus gaan nié gedeporteer word nie en sal tot die verstryking van sy vonnis in Suid-Afrika bly. Die departement van binnelandse sake het Walus vrystelling ingevolge die Immigrasiewet toegestaan om sy parooltydperk in Suid-Afrika uit te dien. Die vrystelling is toegestaan op voorwaarde dat Walus geensins van reisdokumente, uitgereik deur die ambassade van Pole, gebruik maak nie. “Die brief gerig aan mnr. Walus, en ’n sertifikaat van vrystelling, is aan die minister van justisie en korrektiewe dienste gestuur om aan mnr. Walus afgelewer te word,” het die departement van binnelandse sake Maandag gesê. “Die brief het die buitengewone omstandighede uiteengesit wat die verlening van die vrystelling vereis. Dit sluit in onder meer die feit dat dit in die belang van geregtigheid sal wees dat mnr. Walus sy vonnis ten volle, asook sy parool in die Republiek van Suid-Afrika uitdien.” Maroela Media het vroeër berig die Konstitusionele Hof het verlede maand eindelik aan Walus parool toegestaan ná vele mislukte paroolaansoeke. Daar is die afgelope week bespiegel dat sou Walus na Pole gedeporteer word, hy geen parool sou hoef uit te dien nie aangesien die uitspraak deur Suid-Afrika se hoogste hof nie van toepassing is op Pole nie. Die departement sê egter nou die erns van Walus se ootreding maak dit verpligtend dat hy sy parool in Suid-Afrika uitdien. Walus, ’n Poolse immigrant, het die voormalige SAKP-leier, Chris Hani, in 1993 voor sy huis in Boksburg doodgeskiet. Hy en Clive Derby-Lewis is in dieselfde jaar albei die doodstraf vir die moord op Hani opgelê. Die vonnisse is later na lewenslange tronkstraf omgeskakel. Derby-Lewis is in 2015 op mediese parool vrygelaat en is in November 2016 dood. Walus is al sowat 28 jaar lank in aanhouding en het sedert 2011 reeds verskeie kere onsuksesvol aansoek gedoen om parool.